Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2019/C 431/16)

Šī publikācija dod tiesības trīs mēnešu laikā no šīs publikācijas dienas izteikt iebildumus pret šo pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“PODPIWEK KUJAWSKI”

ES Nr.: PGI-PL-02212 – 19.7.2017.

ACVN () AĢIN (X)

1. Nosaukums vai nosaukumi

“Podpiwek kujawski”

2. Dalībvalsts vai Trešā Valsts

Polija

3. Lauksaimniecības produkta vai pārtikas produkta apraksts

3.1. Produkta veids

1.8. grupa. Citi Līguma I pielikumā minētie produkti (garšvielas u. c.)

3.2. Apraksts par produktu, uz kuru attiecas 1. punktā minētais nosaukums

“Podpiwek kujawski” ir tumši brūns, gāzēts, raudzēts, saldināts, bezalkoholisks grauzdētu graudu dzēriens, kura galvenās sastāvdaļas ir: grauzdēti miežu graudi, grauzdētas maltas cigoriņu saknes un aromātiskie apiņi. “Podpiwek kujawski” laiž tirgū divos veidos: kā gatavu gāzētu dzērienu un kā sausu maisījumu, no kura var pagatavot dzērienu mājas apstākļos.

“Podpiwek kujawski” nesatur ķīmiskus konservantus, aromatizētājus (dabīgos aromatizētājus, dabīgajiem aromatizētājiem identiskus aromatizētājus, sintētiskos aromatizētājus) vai krāsvielas (dabīgās krāsvielas, dabīgajām krāsvielām identiskas krāsvielas).

Gatavā dzēriena fizikāli ķīmiskās un organoleptiskās īpašības:

— sausnas saturs – no 8 % līdz 12 % (m/m) (pieļaujamā novirze ±1,0),

— cukuru saturs – ne vairāk par 50 g/l,

— etilspirta saturs –0,5 % (pieļaujamā novirze no –0,1 līdz +0,5),

— garša – grauzdēto graudu dzērienam ir atsvaidzinoša, specifiska, raugu atgādinoša garša. Tā ir gan saldena, gan rūgtena, gan nedaudz skāba,

— krāsa – tumši brūna.

Gatavā dzēriena izejvielas ir: sausais maisījums, ūdens, raugs, cukurs un antioksidants: askorbīnskābe. Skābju saturs gramos uz vienu sausnas vienību – ne mazāk par 0,015.

“Podpiwek kujawski” – sausais maisījums:

— grauzdēti miežu graudi –89,92 % no maisījuma (pieļaujamā novirze ± 2 %),

— grauzdētas maltas cigoriņu saknes –9,93 % no maisījuma (pieļaujamā novirze ± 2 %),

— citronskābe –0,15 % (pieļaujamā novirze ±0,05 %).

Iepakojumā ir arī žāvētas aromātiskās apiņu granulas (iepakotas atsevišķi) – 5 % maisījuma svara.

Saskaņā ar recepti, kas norādīta uz iepakojuma, sauso maisījumu sajauc ar ūdeni, cukuru un raugu. Piedevu īpatsvars 200 g maisījumam ir attiecīgi: 10 l ūdens, 500 g cukura, 5 g svaiga maizes rauga vai alus rauga (var izmantot arī sauso raugu atbilstošās proporcijās).

Sausā maisījuma fizikāli ķīmiskās un organoleptiskās īpašības:

— ūdens saturs – ne vairāk par 12 %,

— irdena, pulverveida konsistence; ir pieļaujami kunkuļi, kurus var sadrupināt ar pirkstiem. Maluma rupjums var būt no smalka (to var izsijāt caur kvadrātacu sietu ar 1,5 mm lielām acīm) līdz rupjam (veseli grauzdēti miežu graudi, grauzdēti cigoriņu milti vai pārslas 3–5 mm),

— brūna līdz tumši brūna krāsa; ir pieļaujamas gaišākas vai tumšākas daļiņas,

— nedaudz rūgtena, grauzdētu graudu dzērieniem raksturīga garša.

“Podpiwek kujawski” (sausajam maisījumam un gatavajam dzērienam) var pievienot skābuma regulētāju (citronskābi) vai antioksidantu (askorbīnskābi).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

–

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Sausais maisījums – noteiktajā ģeogrāfiskajā apgabalā jāveic šādi ražošanas posmi:

— miežu graudu un samalto cigoriņu sakņu grauzdēšana,

— sausā maisījuma pagatavošana, ievērojot 3.2. punktā noteiktās proporcijas.

Gatavais dzēriens – noteiktajā ģeogrāfiskajā apgabalā jāveic šādi ražošanas posmi:

— miežu graudu un samalto cigoriņu sakņu grauzdēšana,

— sausā maisījuma pagatavošana, ievērojot 3.2. punktā noteiktās proporcijas,

— graudu maisījuma vārīšana un grauzdētu cigoriņu sakņu (misas) pievienošana,

— aromātisko apiņu granulu pievienošana un vārīšana,

— cukura pievienošana,

— dzesēšana,

— filtrēšana,

— rauga pievienošana un raudzēšana,

— pildīšana pudelēs,

— pasterizācija vai cita metode rauga inaktivācijai.

Raudzēšana noris pudelē, un tā tiek pārtraukta ar pasterizāciju vai citu metodi rauga inaktivācijai, tādējādi nodrošinot zemu spirta saturu.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Gatavo dzērienu “podpiwek kujawski” tirgū laiž tumša stikla pudelēs.

“Podpiwek kujawski” sauso maisījumu tirgū laiž paciņās.

3.6. Ar reģistrēto nosaukumu apzīmētā produkta īpašie marķēšanas noteikumi

–

4. Ģeogrāfiskā apgabala īsa definīcija

Kujāvijas-Pomožes vojevodiste atbilstīgi tās administratīvajām robežām.

5. Saikne ar ģeogrāfisko apgabalu

“Podpiwek kujawski” izceļas ar produkta īpašo kvalitāti un reputāciju, kas ir saistīta ar tā ģeogrāfisko izcelsmi.

Miežu un cigoriņu audzēšanai labvēlīgi augsnes un klimatiskie apstākļi ir veicinājuši šo izejvielu bagātīgu pieejamību Kujāvijas-Pomožes vojevodistē. Pateicoties tam, ka šajā reģionā ir plaši pieejamas dzēriena “podpiwek kujawski” pagatavošanai nepieciešamās izejvielas, un vietējo ražotāju lieliskajām prasmēm, reģionā ir attīstījusies šā dzēriena unikālā ražošanas metode, izmantojot grauzdētus miežus un cigoriņu saknes. Tieši šajā reģionā, pateicoties vietējo ražotāju zināšanām un prasmēm, tika noteikts sastāvdaļu pareizais samērs, miežu un cigoriņu sakņu optimālais grauzdējums, kā arī atbilstoša raudzēšanas temperatūra un ilgums – visi faktori, kas garantē dzēriena “podpiwek kujawski” augsto kvalitāti un specifiskās īpašības.

5.1. Sausais maisījums

Dzēriena “podpiwek kujawski” ražošanas vēsture aizsākās 1816. gadā, kad brāļi Bomi (Bohm) atvēra rūpnīcu Kujāvijas-Pomožes vojevodistē. Tieši šajā rūpnīcā tika radīts miežu un cigoriņu maisījums, pievienojot tam apiņus (sausais maisījums), kā arī recepte, ko patērētāji lietoja, lai mājās pagatavotu šo atsvaidzinošo dzērienu, kas iesakņojies reģiona tradīcijās. Ņemot vērā pārraudzētās izejvielas (miežu iesalu), gatavais dzēriens, ko gatavoja, izmantojot ražotāja recepti, netika uzskatīts par parastu vieglu alu “podpiwek”, bet drīzāk par grauzdētu miežu graudu dzērienu, kam pievienotas grauzdētas maltas cigoriņu saknes un apiņi.

Sauso maisījumu, ko izmantoja atsvaidzinošā dzēriena pagatavošanai mājas apstākļos, pārdeva ar nosaukumu “podpiwek”. Pirms Otrā pasaules kara šis brūnais dzēriens guva plašu popularitāti – par to liecina konkurentu negodīgā prakse, viltojot sausā maisījuma oriģinālo iepakojumu un dzēriena ražošanas recepti. 1938. gadā, ņemot vērā konkurentu atdarināšanas centienus, cigoriņu fabrika Zjednoczone Fabryki Cykorii Ferd. Bohm un Co. i Gleba S.A. Vloclavekā patentēja dzērienu “podpiwek”. Nosaukumu “podpiwek” drīkstēja izmantot tikai 3.2. punktā aprakstītajam sausajam maisījumam. Patentu pēdējo reizi atjaunināja 1969. gadā. Pēctecīgais uzņēmums, kuram bija tiesības uz recepti, neatjaunoja patentu nosaukumam “podpiwek”, bet pievienoja apzīmējumu “kujawski”.

5.2. Gatavais dzēriens

Dzēriens “podpiwek kujawski” kā gatavais produkts ir radies ciešā saistībā ar dzēriena pagatavošanā izmantotā sausā maisījuma vēsturi un ražotāju raudzēšanas prasmi. Pirmie mēģinājumi raudzēt dzērienu, kas vēlāk taps nosaukts par “podpiwek kujawski”, reģistrēti cigoriņu rūpnīcā Vloclavekā 1938. gadā. Sākumā dzērienam bija jābūt lietošanas gatavībā trīs dienas pēc tā pagatavošanas. Tā kā tika konstatēts, ka dzēriena popularitāte vislielākā ir ražas novākšanas laikā, kad Kujāvijas-Pomožes vojevodistē ir visaugstākā gaisa temperatūra, recepte tika mainīta, un patērētājiem tika ieteikts šo dzērienu uzglabāt vienu dienu siltā vietā un vēl divas dienas – vēsākā vietā. To varēja dzert ceturtajā dienā.

Parasti dzēriens “podpiwek” ir alus ražošanas blakusprodukts, izgatavots no miežu iesala (iesala dzēriena), saldināts un mākslīgi bagātināts ar oglekļa dioksīdu. Atšķirībā no citiem dzērieniem ar nosaukumu “podpiwek” dzēriens “podpiwek kujawski” ir vienīgais raudzētais dzēriens, ko gatavo no grauzdētiem graudiem. Citi dzērieni ar nosaukumu “podpiwek” iedalāmi divās kategorijās: gāzēti saldināti dzērieni un iesala dzērieni. Dzērienu “podpiwek kujawski” iegūst spirta rūgšanas procesā, kā rezultātā tajā ir aptuveni trīsreiz mazāks cukuru saturs nekā citos gāzētos dzērienos ar tādu pašu nosaukumu. Gatavajā raudzētajā dzērienā paliek ne vairāk kā 50 g cukuru uz litru. Tas ir mazāk nekā gāzētā saldinātā dzērienā, kas satur vidēji 100 g/l. Dzēriena “podpiwek kujawski” rūgšanas procesā raugs cukuru pārvērš spirtā, vienlaikus izdalot gāzi, tāpēc atšķirībā no citiem gāzētajiem dzērieniem ar nosaukumu “podpiwek” dzērienam “podpiwek kujawski” nav mākslīgi pievienots oglekļa dioksīds. Citu atšķirību vidū var minēt to, ka netiek pievienoti ķīmiskie konservanti, lai pagarinātu glabāšanas termiņu, aromātvielas un krāsvielas, ņemot vērā intensīvo aromātu, krāsu un garšu, ko iegūst ar tradicionālo ražošanas metodi.

Dzēriena “podpiwek kujawski” pašreizējo reputāciju patērētāju vidū apliecina dzēriena klātbūtne valsts tirdzniecības gadatirgos un vietējos pasākumos, kuros tiek popularizēti tradicionālie un reģionālie produkti, kā arī dzērienam piešķirtās balvas un apbalvojumi valsts konkursos. Piemēram, 2009. gadā dzērienam tika piešķirta balva konkursā Nasze Kulinarne Dziedzictwo – Smaki Regionów (Mūsu kultūras mantojums – Reģionu garšas), ko regulāri organizē Polijas Reģionālo un vietējo produktu [tirdzniecības] palāta, kuras mērķis ir popularizēt konkrētos reģionos ražotus tradicionālos produktus. Dzēriena “podpiwek kujawski” īpašā kvalitāte tika atzinīgi novērtēta arī 2011. gadā, kad to ieteica organizācija Slow Food Polska. Dzēriena reputāciju apliecina daudzie raksti vietējā presē un internetā, kā arī atzinības balvas. Vairums preses rakstu par dzērienu “podpiwek kujawski” tika publicēti laikā, kad sāka organizēt kulinārijas konkursus, lai popularizētu tradicionālos, vietējos pārtikas produktus. Tādējādi 2011. gadā Polijā lielākajā festivālā Flavour, kas norisinājās Gruszno, dzēriens “podpiwek kujawski” ieguva balvas trijās kategorijās (pirmā vieta dzērienu kategorijā, pirmā vieta mākslinieku un žurnālistu kategorijā un festivāla Lielā balva). Tajā pašā gadā Pārtikas tirdzniecības starptautiskajā gadatirgū Polagra Poznaņā dzēriens “podpiwek kujawski” saņēma vislielāko atzinību par tradicionālajiem produktiem – Perła balvu. Tieši šajā laikā dzēriens bija ļoti pamanāms presē, kulinārijas emuāros un tīmekļa vietnēs, kā arī radio un televīzijā. Informācija par šo dzērienu bieži parādās preses rakstos, kur aprakstīti tipiski Kujāvijas-Pomožes vojevodistes pārtikas produkti, un tas liecina par šā dzēriena nozīmi un to, cik augstu vietējie iedzīvotāji to vērtē.

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.gov.pl/web/rolnictwo/wnioski-przekazane-komisji-europejskiej

(1) OV L 343, 14.12.2012., 1. lpp.